b'\n_START_ARTICLE_\nJuho Komu\n_START_PARAGRAPH_\nJohan Alfred (Juho tai J.A.) Komu (10. joulukuuta 1877 Haapavesi \xe2\x80\x93 16. joulukuuta 1928 Pietari) oli suomalainen toimittaja ja Suomen Sosialidemokraattisen Puolueen (SDP) kansanedustaja.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nKomu syntyi suntio ja unilukkari Aleksi Komun ja Anna Sofia Pihlajaniemen perheeseen Haapavedell\xc3\xa4 1877. Perheess\xc3\xa4 oli kahdeksan lasta joista Juho oli vanhin. H\xc3\xa4n k\xc3\xa4vi kansakoulun 1885\xe2\x80\x931889 ja Haapaveden kansanopistossa h\xc3\xa4n opiskeli vuosina 1896\xe2\x80\x931897. Juho Komu toimi kiertokoulunopettajana ja 20-vuotiaana h\xc3\xa4net valittiin kansakoulunopettajaksi Haapaveden Karsikkaan koululle. Komu toimi opettajana kuuden vuoden ajan. T\xc3\xa4m\xc3\xa4n j\xc3\xa4lkeen h\xc3\xa4nest\xc3\xa4 tuli SDP:n puhuja ja muuttaessaan Ouluun 1906 Komu siirtyi Kansan Tahto -lehden toimittajaksi. H\xc3\xa4nen toimituskautensa loi pohjaa sosialismin aatteille Oulun ja Lapin l\xc3\xa4\xc3\xa4nien alueilla._NEWLINE_Komu valittiin eduskuntaan Oulun l\xc3\xa4\xc3\xa4nin etel\xc3\xa4isest\xc3\xa4 vaalipiirist\xc3\xa4 vuosiksi 1907\xe2\x80\x931914 sek\xc3\xa4 1917 Vaasan l\xc3\xa4\xc3\xa4nin pohjoisesta vaalipiirist\xc3\xa4. Eduskunnassa Komu kuului pankki-, talous- ja valtiovarainvaliokuntiin._NEWLINE_Sis\xc3\xa4llissodan j\xc3\xa4lkeen tapahtumiin aktiivisesti punaisten puolella osallistunut Komu pakeni Ven\xc3\xa4j\xc3\xa4lle, jossa h\xc3\xa4n osallistui pakolaisten yhteistoimintaan. Komu osallistui elokuussa 1918 suomalaisten sosiaalidemokraattien neuvottelukokoukseen Moskovassa, mutta h\xc3\xa4n ei kannattanut niin sanottujen Rahjan teesien hyv\xc3\xa4ksymist\xc3\xa4 eik\xc3\xa4 siten osallistunut Suomen kommunistisen puolueen perustavaan kokoukseen. Komu kuitenkin liittyi puolueeseen my\xc3\xb6hemmin ja h\xc3\xa4n oli l\xc3\xa4sn\xc3\xa4 \xc3\xa4\xc3\xa4nivaltaisena edustajana sen toisessa edustajakokouksessa 1919. Komu ty\xc3\xb6skenteli Ven\xc3\xa4j\xc3\xa4ll\xc3\xa4 Vapaus-lehden ja petroskoilaisen Punainen Karjala -lehden toimittajana sek\xc3\xa4 opetti L\xc3\xa4nnen v\xc3\xa4hemmist\xc3\xb6kansallisuuksien yliopistossa. Komu kirjoitti teoksen Kumousvuosi 1905, joka julkaistiin Leningradissa vuonna 1925. H\xc3\xa4n kuoli Leningradissa vuonna 1928._NEWLINE_Komu oli naimisissa vuodesta 1910 diakonissa Lydia Eliaantyt\xc3\xa4r Sarasen (1879\xe2\x80\x931966) kanssa.'